বেআইনি শুল্কনীতি! ট্রাম্পকে বড় ধাক্কা দিল মার্কিন আদালত

ওয়েব ডেস্ক: আমেরিকার প্রেসিডেন্ট ডোনাল্ড ট্রাম্পের (Donald Trump) আরোপিত বহু শুল্ককে বেআইনি ঘোষণা করল ফেডারেল সার্কিটের আপিল আদালত। যদিও আদালত আপাতত কোনও স্থগিতাদেশ দেয়নি। ফলে অক্টোবরের মাঝামাঝি পর্যন্ত শুল্ক বহাল থাকবে। এর মধ্যে সুপ্রিম কোর্টে গিয়ে লড়াই চালানোর সুযোগ রয়েছে প্রেসিডেন্টের সামনে।

আদালতের মন্তব্য, ট্রাম্প তাঁর জরুরি অর্থনৈতিক ক্ষমতার অপব্যবহার করে একাধিক দেশের উপর শুল্ক চাপিয়েছেন এবং নিজের কর্তৃত্বের সীমা অতিক্রম করেছেন। তবে ইস্পাত, অ্যালুমিনিয়াম, গাড়ি ও অন্যান্য পণ্যের উপর আরোপিত শুল্ক নিয়ে আদালত রায় দেয়নি।

আরও পড়ুন: ডিসেম্বরে ভারত সফরে আসছেন পুতিন

ALL TARIFFS ARE STILL IN EFFECT! Today a Highly Partisan Appeals Court incorrectly said that our Tariffs should be removed, but they know the United States of America will win in the end. If these Tariffs ever went away, it would be a total disaster for the Country. It would make…

— Trump Truth Social Posts On X (@TrumpTruthOnX) August 29, 2025

রায়ের পর সোশ্যাল মিডিয়ায় ট্রাম্প লেখেন, “সমস্ত শুল্ক এখনও বহাল রয়েছে। আপিল আদালত বলেছে আমাদের শুল্ক তুলে নেওয়া উচিত, কিন্তু শেষ পর্যন্ত আমেরিকাই জিতবে। শুল্ক সরিয়ে নিলে অর্থনীতি ভেঙে পড়বে।” তিনি আরও জানান, অন্য দেশের একতরফা শুল্ক আমেরিকা আর মেনে নেবে না।

ট্রাম্পের নতুন শুল্কনীতির জেরে ইতিমধ্যেই আন্তর্জাতিক বাণিজ্যে অস্থিরতা তৈরি হয়েছে। ভারত ও ব্রাজিলের উপর সর্বোচ্চ ৫০ শতাংশ শুল্ক ধার্য করেছে মার্কিন প্রশাসন। এই সিদ্ধান্তে দ্বিপাক্ষিক সম্পর্কের অবনতি ঘটেছে। ইউরোপীয় ইউনিয়নসহ একাধিক দেশের সঙ্গে করা বাণিজ্যিক চুক্তিও এখন প্রশ্নের মুখে।